CELEX: 32016R1379
Language: hr
Date: 2016-08-16 00:00:00
Title: Uredba Komisije (EU) 2016/1379 оd 16. kolovoza 2016. o uskraćivanju odobrenja za određene zdravstvene tvrdnje koje se navode na hrani, osim onih koje se odnose na smanjenje rizika od bolesti te na razvoj i zdravlje djece (Tekst značajan za EGP)

17.8.2016   
            
            
               HR
            
            
               Službeni list Europske unije
            
            
               L 222/1
            
         UREDBA KOMISIJE (EU) 2016/1379
   оd 16. kolovoza 2016.
   o uskraćivanju odobrenja za određene zdravstvene tvrdnje koje se navode na hrani, osim onih koje se odnose na smanjenje rizika od bolesti te na razvoj i zdravlje djece
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 1924/2006 Europskog parlamenta i Vijeća od 20. prosinca 2006. o prehrambenim i zdravstvenim tvrdnjama koje se navode na hrani (1), a posebno njezin članak 18. stavak 5.,
   budući da:
   
               (1)
            
            
               U skladu s Uredbom (EZ) br. 1924/2006 zabranjuju se zdravstvene tvrdnje koje se navode na hrani, osim ako ih je odobrila Komisija u skladu s tom Uredbom i ako su uvrštene na popis dopuštenih tvrdnji.
            
         
               (2)
            
            
               Uredbom (EZ) br. 1924/2006 predviđa se i da subjekti u poslovanju s hranom mogu podnositi zahtjeve za odobrenje zdravstvenih tvrdnji nadležnom državnom tijelu države članice. Nadležno državno tijelo prosljeđuje valjane zahtjeve na znanstvenu procjenu Europskoj agenciji za sigurnost hrane (EFSA), dalje u tekstu „Agencija”, te Komisiji i državama članicama za informaciju.
            
         
               (3)
            
            
               Agencija daje mišljenje o predmetnoj zdravstvenoj tvrdnji.
            
         
               (4)
            
            
               Komisija odlučuje o odobravanju zdravstvenih tvrdnji uzimajući u obzir mišljenje Agencije.
            
         
               (5)
            
            
               Na temelju zahtjeva trgovačkog društva E-piim production Ltd, koji je podnesen u skladu s člankom 13. stavkom 5. Uredbe (EZ) br. 1924/2006, zatraženo je mišljenje Agencije o zdravstvenoj tvrdnji povezanoj s Lactobacillus plantarum TENSIA® u polutvrdom siru sličnom edameru, tzv. „prijatelju srca” robne marke Harmony™, i održavanjem normalnog krvnog tlaka (pitanje br. EFSA-Q-2014-00097 (2)). Tvrdnja koju je predložio podnositelj zahtjeva glasila je kako slijedi: „Redovito uzimanje (u trajanju od najmanje osam tjedana) 50 g/dan sira ‚Südamejuust’ (‚prijatelj srca’) robne marke Harmony™, koji sadržava Lactobacillus plantarum TENSIA®, pridonosi održavanju zdravlja kardiovaskularnog sustava/srca snižavanjem krvnog tlaka/simbol srca”.
            
         
               (6)
            
            
               Dana 1. listopada 2014. Komisija i države članice primili su znanstveno mišljenje Agencije koja je zaključila da na temelju dostavljenih podataka nije utvrđen uzročno-posljedični odnos između uzimanja Lactobacillus plantarum TENSIA® u polutvrdom siru sličnom edameru, tzv. „prijatelju srca” robne marke Harmony™, i održavanja normalnog krvnog tlaka. Stoga tu tvrdnju ne bi trebalo odobriti jer nije u skladu sa zahtjevima Uredbe (EZ) br. 1924/2006.
            
         
               (7)
            
            
               Na temelju zahtjeva društva British Specialist Nutrition Association Ltd, koji je podnesen u skladu s člankom 13. stavkom 5. Uredbe (EZ) br. 1924/2006, zatraženo je mišljenje Agencije o zdravstvenoj tvrdnji povezanoj s otopinama ugljikohidrata i održavanjem fizičkih sposobnosti tijekom vježbi izdržljivosti (pitanje br. EFSA-Q-2014-00058 (3)). Tvrdnja koju je predložio podnositelj zahtjeva glasila je kako slijedi: „otopine ugljikohidrata pridonose održavanju izdržljivosti tijekom duljih vježbi izdržljivosti”. Na zahtjev Agencije podnositelj zahtjeva pojasnio je da se hrana koja je predmet ove tvrdnje odnosi na otopine ugljikohidrata koje ne uključuju elektrolite te da bi otopine ugljikohidrata u pogledu tvrdnje o njihovu djelovanju trebalo usporediti s vodom ili vodenim otopinama elektrolita.
            
         
               (8)
            
            
               Dana 1. listopada 2014. Komisija i države članice primili su znanstveno mišljenje Agencije koja je zaključila da na temelju dostavljenih podataka nije utvrđen uzročno-posljedični odnos između uzimanja otopina ugljikohidrata i održavanja fizičkih sposobnosti tijekom vježbi izdržljivosti u usporedbi s vodom ili vodenim otopinama elektrolita. Stoga tu tvrdnju ne bi trebalo odobriti jer nije u skladu sa zahtjevima Uredbe (EZ) br. 1924/2006.
            
         
               (9)
            
            
               Pri određivanju mjera predviđenih ovom Uredbom Komisija je uzela u obzir primjedbe koje su joj dostavili podnositelji zahtjeva u skladu s člankom 16. stavkom 6. Uredbe (EZ) br. 1924/2006.
            
         
               (10)
            
            
               Mjere predviđene ovom Uredbom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU UREDBU:
   Članak 1.
   Zdravstvene tvrdnje navedene u Prilogu ovoj Uredbi ne uvrštavaju se na popis dopuštenih tvrdnji Unije kako je predviđeno člankom 13. stavkom 3. Uredbe (EZ) br. 1924/2006.
   Članak 2.
   Ova Uredba stupa na snagu dvadesetog dana od dana objave u Službenom listu Europske unije.
   
      Ova je Uredba u cijelosti obvezujuća i izravno se primjenjuje u svim državama članicama.
      Sastavljeno u Bruxellesu 16. kolovoza 2016.
      
         
            Za Komisiju
         
         
            Predsjednik
         
         Jean-Claude JUNCKER
      
   
   
      (1)  SL L 404, 30.12.2006., str. 9.
   
   
      (2)  EFSA Journal 2014.;12(10):3842.
   
      (3)  EFSA Journal 2014.;12(10):3836.
   
      PRILOG
      
         Odbijene zdravstvene tvrdnje
      
      
                  Zahtjev – odgovarajuće odredbe Uredbe (EZ) br. 1924/2006
               
               
                  Hranjiva tvar, tvar, hrana ili kategorija hrane
               
               
                  Tvrdnja
               
               
                  Referentni broj mišljenja EFSA-e
               
            
                  Članak 13. stavak 5. – zdravstvena tvrdnja utemeljena na znanstvenim dokazima novijeg razvoja i/ili koja uključuje zahtjev za zaštitu vlasničkih podataka
               
               
                  
                     Lactobacillus plantarum TENSIA® u polutvrdom siru sličnom edameru, tzv. „prijatelju srca” robne marke Harmony™
               
               
                  Redovito uzimanje (u trajanju od najmanje osam tjedana) 50 g/dan sira „Südamejuust” („prijatelj srca”) robne marke Harmony™, koji sadržava Lactobacillus plantarum TENSIA®, pridonosi održavanju zdravlja kardiovaskularnog sustava/srca snižavanjem krvnog tlaka/simbol srca/.
               
               
                  Q-2014-00097
               
            
                  Članak 13. stavak 5. – zdravstvena tvrdnja utemeljena na znanstvenim dokazima novijeg razvoja i/ili koja uključuje zahtjev za zaštitu vlasničkih podataka
               
               
                  Otopine ugljikohidrata
               
               
                  Otopine ugljikohidrata pridonose održavanju izdržljivosti tijekom duljih vježbi izdržljivosti.
               
               
                  Q-2014-00058